തീരദേശ ചരക്കുനീക്കത്തിന് കൊച്ചി തുറമുഖത്ത് ഇളവ് കൊച്ചി തീരദേശ ചരക്കുകപ്പല് ഗതാഗതം പ്രോത്സാഹിപ്പിക്കാന് കൊച്ചി തുറമുഖ ട്രസ്റ്റ് നിരക്കിളവ് പ്രഖ്യാപിച്ചു. ഹാന്ഡ്ലിങ് ചാര്ജില് 50 ശതമാനമാണ് ഇളവ് അനുവദിച്ചിട്ടുള്ളതെന്ന് കയറ്റുമതിക്കാരുടെ സംഘടനയായ കേരള എക്സ്പോര്ട്ടേഴ്സ് ഫോറം അറിയിച്ചു. ചെറുകിട തുറമുഖങ്ങളില്നിന്നുള്ള ചരക്കുകള്ക്ക് മൂന്നുവര്ഷത്തേക്കാണ് ഇളവ്. കൊച്ചിബേപ്പൂര് തീരദേശ ചരക്കുകപ്പല് സര്വീസ് ആരംഭിക്കുന്നതിനുമുമ്ബുതന്നെ സംസ്ഥാന സര്ക്കാര് പത്തുശതമാനം ഇന്സെന്റീവ് അനുവദിച്ചിരുന്നു. കൊച്ചിയില്നിന്ന് ബേപ്പൂരിലേക്ക് കണ്ടെയ്നറുകളുമായി എത്തുന്ന കപ്പലിന് തിരിച്ച് അത്രയും കണ്ടെയ്നര് എടുക്കാനില്ലെങ്കില് റോഡുമാര്ഗമുള്ള ഗതാഗതച്ചെലവിനേക്കാള് പത്തുശതമാനം അധികതുക ഇന്സെന്റീവായി നല്കും. തീരദേശ ചരക്കുകപ്പല് ഗതാഗതം പ്രോത്സാഹിപ്പിക്കുന്നതിനായി സംഘടന സംസ്ഥാന തുറമുഖമന്ത്രി അഹമ്മദ് ദേവര്കോവിലിന് നിവേദനം നല്കിയിരുന്നു. മന്ത്രി തുറമുഖ അധികൃതരുമായി നടത്തിയ ചര്ച്ചയെ തുടര്ന്നാണ് ഇന്സെന്റീവ് പ്രഖ്യാപിച്ചതെന്ന് എക്സ്പോര്ട്ടേഴ്സ് ഫോറം ഓണററി സെക്രട്ടറി മുന്ഷിദ് അലി പറഞ്ഞു. മലബാര് മേഖലയിലെ കയറ്റുമതിക്കാര്ക്കാണ് തീരദേശ ചരക്കുകപ്പല് ഗതാഗതം കൂടുതല് പ്രയോജനപ്പെടുന്നത്. പഴം, പച്ചക്കറി, പ്ലൈവുഡ്, ചെരിപ്പ് തുടങ്ങിയവയുടെ കയറ്റുമതി എളുപ്പവും ലാഭകരവുമാക്കുക, റോഡുമാര്ഗമുള്ള ചരക്കുനീക്കം കുറയ്ക്കുക എന്നീ ലക്ഷ്യങ്ങളോടെയാണ് കൂടുതല് അടിസ്ഥാനസൗകര്യങ്ങള് ഒരുക്കുന്നത്. ദിവസവും നാലായിരത്തോളം കണ്ടെയ്നറുകളാണ് കൊച്ചി തുറമുഖത്തുനിന്ന് റോഡിലൂടെ മലബാര് മേഖലയിലേക്ക് കൊണ്ടുപോകുന്നത്. ജലമാര്ഗം ചരക്ക് കൊണ്ടുപോകുമ്ബോള് ഗതാഗതച്ചെലവില് 40 ശതമാനത്തോളം കുറവുണ്ടാകുമെന്നാണ് കണക്കാക്കുന്നത്. കൊച്ചിയെ കൊല്ലം, വിഴിഞ്ഞം തുറമുഖങ്ങളുമായി ബന്ധിപ്പിക്കുന്ന ചരക്കുകപ്പല് സര്വീസും തുടങ്ങാന് പദ്ധതിയുണ്ടെന്ന് കേരള മാരിടൈം ബോര്ഡ് വ്യക്തമാക്കിയിട്ടുണ്ട്.